Кърымым теухуауэ Порошенкэ диIыгъыну къегъэгугъэ
Нью-Йорк щекIуэкIащ Лъэпкъ Зэкъуэтхэм я Зэгухьэныгъэм и Ассамблее Нэхъыщхьэм и 71-нэ зэхуэсыр. Абы и лэжьыгъэм хэтащ къэрал куэдым я лIыщхьэхэр.
А зэхуэсым щызэпсэлъащ Тыркум и Президент Эрдоган Реджепрэ Украинэм и Iэтащхьэ Порошенкэ Пётррэ. Абы кърикIуахэм щытепсэлъыхьым Эрдоган журналистхэм яжриIащ Кърымым теухуауэ Порошенкэ и Iуэху еплъыкIэр зэрыдиIыгъыр икIи Украинэм и щхьэхуитыныгъэмрэ и щIыналъэр ихъумэжынымкIэ щIэгъэкъуэн хуэхъуну зэрыхьэзырыр.
— Урысей Федерацэм худиIэ пыщIэныгъэхэр зэпIэзэрыт хъужа щхьэкIэ къэмынэу, Тыркум Кърымым ехьэлIауэ иIэ еплъыкIэм зихъуэжакъым. Дэ апхуэдэу дегъэпIейтей кърым тэтэрхэм я хуитыныгъэхэр къызэтекъута зэрыхъуам, — жиIащ Эрдоган.
Фигу къэдгъэкIыжынщи, 1954 гъэм СССР-м и Совет Нэхъыщхьэм и Президиумым и унафэкIэ Кърымыр РСФСР-м къыхагъэкIри, Украинэ ССР-м хагъэхьауэ щытащ. 2014 гъэм а щIыналъэм щрагъэкIуэкIа референдумым ипкъ иткIэ, Кърымыр Урысей Федерацэм и щIыналъэхэм ящыщ зы хъужащ.
«ХъыбарыщIэхэр» РИА.
